Xorijda istiqomat qilayotgan vatandoshlar bilan hamkorlik sohasida O‘zbekiston Respublikasi davlat siyosatini yanada takomillashtirish chora-tadbirlari to‘g‘risida

So‘nggi yillarda xorijda istiqomat qilayotgan vatandoshlar (keyingi o‘rinlarda vatandoshlar deb yuritiladi) bilan doimiy muloqot va hamkorlikni rivojlantirish, ularning mamlakatimizda olib borilayotgan islohotlardagi ishtirokini rag‘batlantirish, shuningdek, huquq va manfaatlarini to‘laqonli va har tomonlama himoya qilishga ko‘mak berish borasida muhim ishlar amalga oshirildi.
 Ayni paytda ko‘plab vatandoshlarimiz iqtisodiyotimiz, ijtimoiy soha, ilm-fan, madaniyat, sport va boshqa yo‘nalishlarni rivojlantirishga, o‘zlarining tarixiy Vatani — O‘zbekistonning obro‘sini oshirish hamda uning tashqi dunyo bilan munosabatlarini mustahkamlashda munosib va sezilarli hissalarini qo‘shib kelmoqda.
 Shu bilan birga, vatandoshlar bilan aloqalarni rivojlantirishning ahamiyati va dolzarbligi oshayotgan bir paytda, ular bilan samarali hamkorlikni olib borish va islohotlarni sifat jihatdan yaxshilashda ularning salohiyatini jalb qilish borasida quyidagi qator muammolar saqlanib qolmoqda:
 davlat organlari va tashkilotlarning vatandoshlar bilan aloqalarni o‘rnatishning samaradorligi past darajada va qisman ekanligi;
 iqtisodiy, ijtimoiy, investitsiyaviy, ilmiy-ma’rifiy, madaniy va boshqa ustuvor loyihalar hamda dasturlarni amalga oshirishda vatandoshlarning salohiyatidan oqilona foydalanmaslik;
 vatandoshlarning o‘zbek tili, madaniyati va an’analarini ommalashtirish bilan shug‘ullanadigan tashkilotlarini qo‘llab-quvvatlash borasida kompleks va uzoq muddatli strategiyaning mavjud emasligi;
 xorijda ta’lim olayotgan O‘zbekiston yoshlari bilan ishlashga yetarli darajada e’tibor berilmayotganligi, mamlakatga qaytganlaridan keyin ularni ish bilan ta’minlash tizimining yo‘lga qo‘yilmaganligi.
 Vatandoshlar bilan hamkorlik qilishning uzoq muddatli va mustahkam tizimini yaratish hamda 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasida belgilangan vazifalarni izchil amalga oshirish maqsadida:
 1. Vatandoshlar bilan hamkorlik sohasida O‘zbekiston Respublikasi davlat siyosatining asosiy maqsadlari sifatida quyidagilar belgilansin:
 xalqaro huquqning umume’tirof etilgan prinsiplari, istiqomat qilinayotgan davlatning qonunchiligi hamda O‘zbekiston Respublikasining xalqaro shartnomalari asosida xorijdagi vatandoshlarning huquq va erkinliklarini amalga oshirishga ko‘maklashish;
 vatandoshlarning O‘zbekiston madaniy, ilmiy va ma’naviy merosini keng targ‘ib qilishga, uni jahon miqyosida o‘rganish va ommalashtirishga, istiqomat qilayotgan davlatlarida o‘zbek tili, madaniyati va an’analarini saqlab qolish va rivojlantirish borasidagi faoliyatlarini qo‘llab-quvvatlash, ularning O‘zbekistonda ta’lim olish imkoniyatlarini kengaytirish;
 O‘zbekiston Respublikasining ijtimoiy-iqtisodiy rivojlanishiga va uning xorijiy mamlakatlar bilan o‘zaro manfaatli, do‘stona munosabatlarini qurishga o‘z hissasini qo‘shmoqchi bo‘lgan vatandoshlar hamda ular tuzgan tashkilotlar bilan aloqalarni rivojlantirish va mustahkamlash;
 vatandoshlarning O‘zbekiston hududida professional, shu jumladan, tadbirkorlik, investitsiyaviy, ilmiy, ma’rifiy va madaniy faoliyat bilan shug‘ullanishlari uchun qulay huquqiy, ijtimoiy va iqtisodiy sharoitlarni yaratish;
 vatandoshlarning salohiyatini O‘zbekistonda olib borilayotgan keng ko‘lamli sotsial-iqtisodiy va ijtimoiy-siyosiy islohotlarni qo‘llab-quvvatlashga, O‘zbekiston Respublikasining xalqaro nufuzini yanada mustahkamlashga jalb qilish.
 2. Quyidagilar:
 Xorijda istiqomat qilayotgan vatandoshlar bilan hamkorlik sohasida O‘zbekiston Respublikasi davlat siyosati Konsepsiyasi (keyingi o‘rinlarda — Konsepsiya) 1-ilovaga muvofiq;
 Xorijda istiqomat qilayotgan vatandoshlar bilan hamkorlikni rivojlantirish bo‘yicha birinchi navbatdagi chora-tadbirlar dasturi (keyingi o‘rinlarda — Chora-tadbirlar dasturi) 2-ilovaga muvofiq tasdiqlansin.
 Belgilansinki:
 xorijda istiqomat qilayotgan vatandoshlar bilan hamkorlik sohasida O‘zbekiston Respublikasining davlat siyosati O‘zbekiston Respublikasi Prezidenti tomonidan belgilanadi va O‘zbekiston Respublikasi Vazirlar Mahkamasi tomonidan amalga oshiriladi;
 Konsepsiya va Chora-tadbirlar dasturining sifatli va o‘z vaqtida bajarilishi O‘zbekiston Respublikasi Tashqi ishlar vazirligi tomonidan muvofiqlashtiriladi;
 Konsepsiya va Chora-tadbirlar dasturining bajarilishi ustidan nazorat O‘zbekiston Respublikasi Vazirlar Mahkamasi tomonidan amalga oshiriladi;
 Konsepsiya va Chora-tadbirlar dasturini amalga oshirish Mutaxassislarni xorijda tayyorlash va vatandoshlar bilan muloqot qilish bo‘yicha “El-yurt umidi” jamg‘armasi, jismoniy va yuridik shaxslarning xayriya ehsonlari va qonunchilikda taqiqlanmagan boshqa manbalar orqali moliyalashtiriladi.
 Vazirlik va idoralar rahbarlariga Konsepsiya va Chora-tadbirlar dasturida belgilangan vazifalarni sifatli hamda o‘z vaqtida bajarish va har chorakda ularni amalga oshirish holati borasidagi ma’lumotni O‘zbekiston Respublikasi Tashqi ishlar vazirligiga taqdim etish bo‘yicha shaxsan javobgar ekanliklari ko‘rsatib o‘tilsin.
 3. Konsepsiya va Chora-tadbirlar dasturini amalga oshirish bo‘yicha Komissiya tashkil qilinsin va uning tarkibi 3-ilovaga muvofiq tasdiqlansin.
 4. O‘zbekiston Respublikasi Tashqi ishlar vazirligi (A. Komilov):
 Konsepsiya va Chora-tadbirlar dasturini amalga oshirish holatini samarali muvofiqlashtirishni, tizimli monitoringini hamda har chorakda O‘zbekiston Respublikasi Vazirlar Mahkamasiga ularning bajarilishi bo‘yicha ma’lumot taqdim etishni ta’minlasin;
 ommaviy axborot vositalarida Konsepsiya va Chora-tadbirlar dasturining amalga oshirilishi to‘g‘risida aniq ko‘rsatkichlar va natijalarni ifodalagan holda axborot-tahliliy sharhlarni tizimli ravishda tayyorlash va chop etish bo‘yicha choralar ko‘rsin;
 zarur hollarda vatandoshlar va ularning tashkilotlarini Konsepsiya va Chora-tadbirlar dasturida belgilangan vazifalarni amalga oshirishga hamda ularning o‘zaro hamkorligini mustahkamlashga yo‘naltirilgan dolzarb masalalarni muhokama etishga jalb qilsin;
 vatandoshlar bilan hamkorlik sohasida O‘zbekiston Respublikasi davlat siyosatini samarali amalga oshirish maqsadida xorijiy davlatlar va xalqaro tashkilotlar bilan xalqaro shartnomalar va boshqa hujjatlarni imzolash bo‘yicha choralar ko‘rsin, O‘zbekiston Respublikasining jamoat tashkilotlari hamda vatandoshlarning xorijdagi tashkilotlari o‘rtasidagi aloqalarni, ular o‘rtasidagi almashinuvni rag‘batlantirsin va qo‘llab-quvvatlasin.
 5. Belgilansinki, vatandoshlar bilan hamkorlikning darajasi va shaklidan kelib chiqib, ularga O‘zbekiston Respublikasi qonun hujjatlariga muvofiq, davlat tomonidan quyidagi qo‘llab-quvvatlash va rag‘bat choralari ko‘rsatilishi mumkin:
 kirish vizalarini, shu jumladan, ko‘p marotabalik va uzoq muddatli vizalarni soddalashtirilgan holda rasmiylashtirish, vaqtinchalik yashashga hamda O‘zbekiston Respublikasi hududida mehnat faoliyati bilan shug‘ullanish uchun ruxsatnoma berish;
 yuqori malakali kadrlarni O‘zbekistonda zarur bo‘lgan mutaxassisliklar bo‘yicha ishga olish;
 ijtimoiy va maishiy masalalarni hal qilishga yordam berish;
 davlat tasarrufidagi bo‘sh turgan obyektlarni va yer maydonlarini vatandoshlarga tadbirkorlik, ilmiy-tadqiqot, ma’rifiy, innovatsion va boshqa dastur hamda loyihalarni amalga oshirish uchun ajratib berish;
 vatandoshlarning o‘qishi, ishi va boshqa ijtimoiy masalalarini to‘liq (qisman) moliyalashtirish;
 vatandoshlar orasida yuqori malakali mutaxassislarni davlat va xo‘jalik boshqaruvi, mahalliy ijro hokimiyati organlari va O‘zbekiston Respublikasining boshqa davlat tashkilotlariga rahbarlik lavozimlariga, shuningdek, ushbu tashkilotlar rahbarlarining konsultanti (maslahatchisi) sifatida jalb qilish;
 O‘zbekiston Respublikasi qonunchiligida ko‘zda tutilgan soddalashtirilgan tartibda O‘zbekiston Respublikasi fuqaroligini berish;
 vatandoshlar — xorijiy fuqarolarga O‘zbekiston Respublikasining oliy ta’lim muassasalarida o‘zbek tili va adabiyoti, tarix, kino, madaniyat, teatr san’ati, televideniye va radio yo‘nalishlari bo‘yicha ta’lim olishlari uchun grantlar ajratish; 
 vatandoshlarning ommaviy axborot vositalarini O‘zbekiston Respublikasida akkreditatsiyadan o‘tishini soddalashtirish;
 O‘zbekiston Respublikasining rivojlanishiga munosib hissa qo‘shgan vatandoshlarni davlat mukofotlari va faxriy unvonlar bilan taqdirlash;
 O‘zbekiston Respublikasi qonunchiligi asosida davlat tomonidan ko‘rsatiladigan boshqa qo‘llab-quvvatlash va rag‘bat choralari.
 6. Mutaxassislarni xorijda tayyorlash va vatandoshlar bilan muloqot qilish bo‘yicha “El-yurt umidi” jamg‘armasi Tashqi ishlar vazirligi bilan hamkorlikda vatandoshlar orasida yuqori malakali mutaxassislarni davlat va xo‘jalik boshqaruvi, mahalliy ijro hokimiyati organlari, O‘zbekiston Respublikasining boshqa davlat tashkilotlariga rahbarlik va mas’uliyatli lavozimlariga jalb qilish borasida zarur chora-tadbirlarni muntazam amalga oshirsin hamda ularga manfaatdor vazirlik va idoralarga ishga kirish, yaqin aloqalar o‘rnatish bo‘yicha to‘liq yordam ko‘rsatsin.
 7. O‘zbekiston Milliy axborot agentligi, O‘zbekiston Milliy teleradiokompaniyasi, O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, “Dunyo” axborot agentligi ommaviy axborot vositalarida mazkur qarorning maqsad va vazifalarini hamda Konsepsiya va Chora-tadbirlar dasturining amalga oshirilishi holatini yoritish yuzasidan maqolalar va mavzuli dasturlarni tashkil etsin.
 8. Tashqi ishlar vazirligi ikki oy muddatda manfaatdor vazirlik va idoralar bilan birgalikda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin.
 9. Mazkur qarorning ijrosini nazorat qilish O‘zbekiston Respublikasi Bosh vaziri A.N. Aripov, O‘zbekiston Respublikasi Prezidenti Administratsiyasi rahbari Z.Sh. Nizomiddinov, O‘zbekiston Respublikasi Prezidenti huzuridagi Xavfsizlik kengashi kotibi V.V. Mahmudov va O‘zbekiston Respublikasi Prezidenti maslahatchisining birinchi o‘rinbosari B.M. Mavlonov zimmasiga yuklansin.
 1. Xorijda istiqomat qilayotgan vatandoshlar bilan hamkorlik sohasida O‘zbekiston Respublikasi davlat siyosati Konsepsiyasi (keyingi o‘rinlarda — Konsepsiya deb yuritiladi), davlatning mazkur yo‘nalishdagi siyosatining prinsiplari, maqsadlari, asosiy jabhalari va mexanizmlarini namoyon etadigan qarashlarning yagona tizimidir.
 2. Quyidagilar:
 O‘zbekiston hududidan tashqarida doimo istiqomat qiladigan yoki ta’lim olish, mehnat faoliyati bilan shug‘ullanish, oilaviy sabablar va boshqa sharoitlardan kelib chiqib vaqtinchalik chet elda yurgan O‘zbekiston Respublikasi fuqarolari;
 xorijga chiqqan va chet el fuqaroligini olgan, Vataniga ma’naviy va madaniy nuqtai nazardan mansublikni his qilgan hamda O‘zbekiston Respublikasi bilan madaniy-gumanitar, ijtimoiy-iqtisodiy va boshqa aloqalarni rivojlantirishga harakat qilayotgan O‘zbekistondan chiqib ketgan shaxslar va ularning avlodlari; 
 etnik, til va madaniy-tarixiy nuqtai nazardan o‘zini o‘zbeklar yoki qoraqalpoqlar sifatida identifikatsiya qilgan hamda O‘zbekiston bilan har tomonlama aloqada bo‘lish xohishida bo‘lgan xorijda istiqomat qilayotgan chet el fuqarolari va fuqaroligi bo‘lmagan shaxslar xorijda istiqomat qilayotgan vatandoshlar (keyingi o‘rinlarda — vatandoshlar) hisoblanadi. 
 3. O‘z tashabbuslari orqali tashkil etilgan hamda vatandoshlarning manfaatlarini ifoda etadigan va xalqaro huquqning umume’tirof etilgan prinsiplari, normalariga, istiqomat qilayotgan mamlakatning va O‘zbekiston Respublikasi qonunchiligiga, o‘zining nizomiga asoslanib faoliyat olib boradigan jamoaviy madaniy va milliy markazlar, assotsiatsiyalar, talabalar jamiyatlari, maktablar, fondlar va tadbirkorlik tuzilmalari vatandoshlar tashkilotlari deb tushuniladi.
 4. Mazkur Konsepsiya O‘zbekiston Respublikasining Konstitutsiyasi va qonunlari, O‘zbekiston Respublikasi Oliy Majlisi palatalari qarorlari, O‘zbekiston Respublikasi Prezidentining farmonlari va qarorlari O‘zbekiston Respublikasi Vazirlar Mahkamasining qarorlari va boshqa normativ-huquqiy aktlar hamda xalqaro huquqning umume’tirof etilgan prinsiplari va normalariga asoslanadi. 
 5. Konsepsiya vatandoshlar bilan doimiy muloqotni ta’minlab turishning samarali mexanizmlarini shakllantirish va amalga oshirish, ularni madaniy-gumanitar, ilmiy, ma’rifiy va axborot sohalarda hamkorlikka jalb qilish, O‘zbekistonda iqtisodiy, ijtimoiy loyiha va dasturlarni amalga oshirish hamda 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasida belgilangan maqsad va vazifalarni vatandoshlar bilan faol hamkorlik qilish orqali samarali amalga oshirishga qaratilgan. 
 6. O‘zbekiston bilan ma’naviy, madaniy va huquqiy aloqalarni saqlashga hamda mamlakatimizning iqtisodiy va ijtimoiy hayotida ishtirok etishga intilayotgan vatandoshlar bilan hamkorlikni qo‘llab-quvvatlash va rivojlantirish O‘zbekiston Respublikasi davlat siyosatining ustuvor yo‘nalishlaridan biri hisoblanadi. 
 7. O‘zbekiston Respublikasining vatandoshlar bilan hamkorligining barcha shakllari va yo‘nalishlari ochiqlik, sheriklik, ixtiyoriylik, qonuniylik, istiqomat qilayotgan mamlakatining qonunlariga hurmat bilan qarash, davlat suvereniteti va mustaqilligi, teng huquqlilik va bir-birining ichki ishlariga aralashmaslik, xalqaro huquqning umume’tirof etilgan prinsiplari va normalariga O‘zbekiston Respublikasining xalqaro shartnomalari amal qilish prinsiplariga asoslanadi.
 Vatandoshlar bilan muloqot o‘rnatish va aloqalarni rivojlantirish masalalarida O‘zbekiston Respublikasi vatandoshlar istiqomat qiladigan davlatlarning tegishli davlat organlari bilan o‘zaro hamkorlik qiladi.
 8. Mazkur sohadagi davlat siyosati barcha vatandoshlar bilan har tomonlama do‘stona hamkorlikni mustahkamlashga, ularning etnik, milliy, diniy va ijtimoiy mansubligidan qat’iy nazar O‘zbekiston Respublikasi bilan madaniyat, til, ta’lim, axborot sohalardagi huquq va erkinliklarini amalga oshirishga ko‘maklashishga, iqtisodiy va gumanitar aloqalarni rivojlantirishga qaratilgan.
 Mamlakatlar o‘rtasida do‘stona munosabatlarni mustahkamlash, vatandoshlarimizni ularning ijtimoiy va madaniy ehtiyojlarini qanoatlantirishda ko‘maklashish va istiqomat qilayotgan mamlakatdagi madaniy tengligini himoya qilish va rivojlantirish uchun qulay shart-sharoitlarni saqlab qolish maqsadida yurtdoshlarimiz bilan o‘zaro hamkorlik qilishga doimiy e’tibor qaratiladi.
 9. O‘zbekiston Respublikasining vatandoshlar bilan hamkorlik sohasidagi davlat siyosatining asosiy maqsadlari quyidagilardan iborat:
 xalqaro huquqning umume’tirof etilgan prinsiplari va normalari, istiqomat qilayotgan mamlakatning qonunlari va O‘zbekiston Respublikasining xalqaro shartnomalari asosida chet ellardagi vatandoshlarning huquq va erkinliklarini himoya qilishda yordam ko‘rsatish;
 O‘zbekiston madaniy, ilmiy va ma’naviy merosini keng targ‘ib qilish, uni dunyoda o‘rganish va ommalashtirish, istiqomat qilayotgan mamlakatlarida o‘zbek tilini, madaniyatini va an’analarini saqlab qolish va rivojlantirishga qaratilgan vatandoshlarimizning faoliyatini qo‘llab-quvvatlash, ularning O‘zbekistonda ta’lim olish imkoniyatlarini kengaytirish;
 O‘zbekiston Respublikasining ijtimoiy-iqtisodiy taraqqiyotiga va uning xorijiy mamlakatlar bilan o‘zaro manfaatli va do‘stona munosabatlarini rivojlantirishga o‘z hissasini qo‘shishni istagan vatandoshlar va ular tomonidan tuzilgan tashkilotlar bilan aloqalarni rivojlantirish va mustahkamlash; 
 O‘zbekiston hududida vatandoshlarning kasbiy, shu jumladan, tadbirkorlik, sarmoyadorlik, ilmiy, ma’rifiy va madaniy faoliyatini amalga oshirishi uchun qulay huquqiy, ijtimoiy va iqtisodiy shart-sharoitlar yaratish;
 O‘zbekistonda amalga oshirilayotgan keng ko‘lamli ijtimoiy-iqtisodiy va ijtimoiy-siyosiy islohotlarni qo‘llab-quvvatlash, shuningdek, O‘zbekiston Respublikasining xalqaro obro‘-e’tiborini yanada mustahkamlashga vatandoshlar salohiyatini jalb qilish.
 10. O‘zbekiston Respublikasi madaniyat, ilm-fan, ta’lim va axborot sohalarida yurtdoshlar va ularning tashkilotlari bilan faol hamkorlikni amalga oshirish, ular bilan hamkorlikda O‘zbekistonning boshqa xorijiy mamlakatlar bilan do‘stona aloqalarini mustahkamlashga yo‘naltirilgan tadbirlarni tashkil qilishni nazarda tutmoqda.
 11. Ushbu Konsepsiyaning 10-bandida ko‘rsatilgan vatandoshlar bilan hamkorlikning asosiy sohalari quyidagilardir:
 ilmiy, ta’lim, tibbiyot, madaniy-ma’rifiy, sport va boshqa sohalardagi loyihalarni hamkorlikda amalga oshirish, shuningdek, O‘zbekiston Respublikasi uchun yosh kadrlar va mutaxassislarni tayyorlashga vatandoshlarning salohiyatini jalb etish;
 vatandoshlarning ta’lim olish va kasbiy mahoratlarini oshirish, shuningdek, ularning o‘z tarixiy Vatanining ilmiy, madaniy va ijtimoiy hayotida ishtirok etish imkoniyatlarini kengaytirish;
 doimiy istiqomat qilayotgan mamlakatlarda o‘zbek tili, madaniyati va urf-odatlarini o‘rganish, asrash va yosh avlodlarga yetkazishda vatandoshlar va ularning tashkilotlariga keng ko‘lamli yordam ko‘rsatish; 
 xorijiy davlatlardagi yurtdoshlarimizning hayoti va faoliyatini yanada to‘liqroq yoritish va ularni O‘zbekiston haqidagi tegishli axborot bilan ta’minlash maqsadida ommaviy axborot vositalari sohasidagi hamda axborot almashinuvi borasidagi hamkorlikni kengaytirish;
 chet elda tahsil olayotgan O‘zbekiston fuqarolari bilan doimiy aloqani o‘rnatish va ushlab turish, ularning O‘zbekiston hududida ish bilan ta’minlashiga zaruriy yordam ko‘rsatish.
 12. O‘zbekiston Respublikasi moliyaviy-iqtisodiy va intellektual-texnologik salohiyatga ega ishbilarmon doira vakillarini, xorijiy kompaniya ishchilarini, sarmoyadorlarni, xalqaro moliya institutlari xodimlarini va boshqa mutaxassis vatandoshlarimizni jalb qilishda quyidagilardan manfaatdor:
 O‘zbekiston Respublikasi ijtimoiy-iqtisodiy rivojlanishini qo‘llab-quvvatlash va tashqi iqtisodiy aloqalarni kengaytirish;
 to‘g‘ridan to‘g‘ri xorijiy investitsiyalarni, iqtisodiyotning ustuvor tarmoqlariga ilg‘or texnologiyalarni faol jalb qilish, O‘zbekistonda qo‘shma korxonalarni tashkil etish va eksportga yo‘naltirilgan mahsulotlarni ishlab chiqarishni tashkil qilish;
 mahalliy mahsulotlar eksporti hajmini oshirishga yordam berish va uning geografiyasini kengaytirish; 
 xorijiy turistlarni jalb qilish, mamlakatning turistik salohiyatini, infratuzilmasini va O‘zbekistonda turizmning yangi turlarini rivojlantirish;
 bank-moliya faoliyatini tartibga solishning zamonaviy prinsiplarini va mexanizmlarini joriy etish;
 Investitsiyaviy jozibadorlikni oshirish, tadbirkorlikni rivojlantirish va xorijiy investorlarning O‘zbekistonda faoliyat yuritishida ilg‘or xorijiy tajribani o‘rganish va amalga oshirish;
 xorijiy mutaxassis xodimlarni, maslahatchilarni ilg‘or xorijiy tajribaga asoslangan holda iqtisodiyotning barcha tarmoqlarini jadal innovatsion rivojlantirishni ta’minlash uchun jalb qilish, jahon ilm-fanining zamonaviy yutuqlarini joriy qilish, innovatsion g‘oyalar, ishlanmalar va texnologiyalarni joriy etish, shuningdek, talabga javob beradigan iqtisodiy, ilmiy, texnikaviy va boshqa sohadagi mutaxassislarni O‘zbekistonda tayyorlashga ko‘maklashish.
 13. O‘zbekistonning rivojlanishiga hissa qo‘shmoqchi bo‘lgan vatandoshlarimizga har tomonlama ko‘mak ko‘rsatadi, ularning istiqomat qilayotgan davlatlarida yurtimizning madaniy, ilmiy, ma’rifiy meroslarini va zamonaviy yutuqlarini saqlashga va ommalashtirishga yordam beradi.
 Iqtisodiyot, ilm-fan va texnologiyalar, tibbiyot, ta’lim, madaniyat, sport sohalarida yuqori malaka va yutuqlarga ega bo‘lgan va boshqa yo‘nalishlarda qobiliyatli vatandoshlar bilan hamkorlikni o‘rnatishga alohida e’tibor qaratiladi.
 Vatandoshlar bilan hamkorlikning darajasi va shaklidan kelib chiqqan holda, ularga O‘zbekiston Respublikasi qonunchiligi asosida davlat tomonidan quyidagi qo‘llab-quvvatlash va rag‘bat choralari ko‘rilishi belgilansin:
 kirish vizalarini, shu jumladan, ko‘p marotabali va uzoq muddatli vizalarni soddalashtirilgan holda rasmiylashtirish, vaqtinchalik yashashga hamda O‘zbekiston Respublikasi hududida mehnat faoliyati bilan shug‘ullanishga ruxsatnoma berish;
 yuqori malakali kadrlarni O‘zbekistonda zarur bo‘lgan mutaxassisliklar bo‘yicha ishga olish;
 ijtimoiy va maishiy masalalarni hal qilishga yordam berish;
 davlat tasarrufidagi bo‘sh turgan obyektlarni va yer maydonlarini vatandoshlarga tadbirkorlik, ilmiy-tadqiqot, ma’rifiy, innovatsion va boshqa dastur hamda loyihalarni amalga oshirish uchun ajratib berish; 
 vatandoshlarning o‘qishi, ishi va boshqa ijtimoiy masalalarini to‘liq (qisman) moliyalashtirish;
 vatandoshlar orasida yuqori malakali mutaxassislarni davlat va xo‘jalik boshqaruvi, joylardagi ijro hokimiyati organlari va O‘zbekiston Respublikasining boshqa davlat tashkilotlariga rahbarlik lavozimlariga, shuningdek, ushbu tashkilotlar rahbarlarining konsultanti (maslahatchisi) sifatida jalb qilish; 
 O‘zbekiston Respublikasi qonunchiligida ko‘zda tutilgan soddalashtirilgan tartibda O‘zbekiston Respublikasi fuqaroligini berish;
 vatandoshlar — xorijiy fuqarolarga O‘zbekiston Respublikasining Oliy ta’lim muassasalarida o‘zbek tili va adabiyoti, tarix, kino, madaniyat, teatr san’ati, televideniye va radio yo‘nalishlari bo‘yicha ta’lim olishlari uchun grantlar ajratish;
 vatandoshlarning ommaviy axborot vositalarini O‘zbekiston Respublikasi hududida akkreditatsiyadan o‘tishini soddalashtirish;
 O‘zbekiston Respublikasini rivojlanishiga munosib hissa qo‘shgan vatandoshlarni davlat mukofotlari va faxriy unvonlar bilan taqdirlash;
 O‘zbekiston Respublikasi qonunchiligi asosida davlat tomonidan ko‘rsatiladigan boshqa qo‘llab-quvvatlash va rag‘bat choralari.
 14. O‘zbekiston Respublikasining vatandoshlar bilan hamkorlik sohasidagi davlat siyosati O‘zbekiston Respublikasi Prezidenti tomonidan belgilanadi va O‘zbekiston Respublikasi Vazirlar Mahkamasi tomonidan amalga oshiriladi.
 15. Vatandoshlar bilan hamkorlik qilish sohasidagi davlat siyosatini samarali amalga oshirish maqsadida O‘zbekiston Respublikasi xorijiy mamlakatlar va xalqaro tashkilotlar bilan xalqaro shartnomalar va boshqa xalqaro hujjatlarni tuzadi, O‘zbekiston Respublikasining jamoat tashkilotlari hamda vatandoshlarning xorijdagi tashkilotlari o‘rtasidagi aloqalarni, almashinuvini rag‘batlantiradi va qo‘llab-quvvatlaydi.
 16. Konsepsiyaning samarali amalga oshirilishi vatandoshlar bilan ochiq muloqot va samarali hamkorlikni yo‘lga qo‘yishga hamda:
 vatandoshlar bilan tizimli hamkorlikning samarali mexanizmlarini shakllantirish va ularning o‘zbek tilini, madaniyatini va urf-odatlarini saqlash va ommalashtirishga qaratilgan faoliyatini qo‘llab-quvvatlashga;
 O‘zbekiston Respublikasining ustuvor yo‘nalishlardagi loyiha va dasturlarni amalga oshirishda faol ishtirok yetishi uchun vatandoshlarning intellektual, kasbiy va resurs salohiyatini jalb qilish instrumentlarini yaratish hamda ularning mamlakatimizda amalga oshirilayotgan keng ko‘lamli ijtimoiy-iqtisodiy va siyosiy islohotlarni amalga oshirishda faol ishtirok etishga; 
 O‘zbekiston Respublikasining xalqaro nufuzini yanada mustahkamlashga, mamlakatning milliy manfaatlarini mintaqada va jahonda ilgari surishga, vatandoshlar bilan muloqot va hamkorlik o‘rnatish orqali xorijiy mamlakatlar bilan o‘zaro manfaatli va do‘stona munosabatlarni yo‘lga qo‘yishga imkon beradi.